Príloha E

BOZP pri výkone služby policajta  
(MV SR)

Zdroj údajov: MV SR  

Informácia
 o stave bezpečnosti a ochrany zdravia pri práci, pracovnej úrazovosti, chorôb z povolania a iných poškodení zdravia z práce v rezorte Ministerstva vnútra
Slovenskej republiky za rok 2011 

1.	Úvod
Opatrenia realizované na zaistenie bezpečnosti a ochrany zdravia pri práci (ďalej len „BOZP“) sú dôležitým sociálnym faktorom a neoddeliteľnou súčasťou každodennej činnosti riadiacich funkcionárov v pôsobnosti útvarov Ministerstva vnútra Slovenskej republiky (ďalej len „MV SR“).
Cieľom je, aby sa dobrou úrovňou v oblasti bezpečnosti a ochrany zdravia zabránilo možným nenahraditeľným stratám na životoch a zdraví príslušníkov Policajného zboru, Hasičského a záchranného zboru a Horskej záchrannej služby (ďalej len „príslušník“), štátnych zamestnancov, zamestnancov vo verejnej službe a zamestnancov v pracovnom pomere (ďalej len „zamestnanec“), ako aj pri následných dopadoch, keďže okrem humánneho aspektu predstavujú v nemalej miere veľké materiálne straty pre spoločnosť a rodiny postihnutých.
Obsahom informácie sú poznatky dozorného orgánu MV SR z oblasti bezpečnosti a ochrany zdravia získané v roku 2011.

2.	Dozorný orgán inšpekcie práce
Jeho hlavnou úlohou dozorného orgánu MV SR je zabezpečiť presadzovanie bezpečnosti a ochrany zdravia pri výkone štátnej služby príslušníkov a práce zamestnancov ministerstva podľa
a)	zákona č. 125/2006 Z. z. o inšpekcii práce a o zmene a doplnení zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov (ďalej len „zákon č. 125/2006 Z. z.“),
b)	zákona č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov (ďalej len „zákon č. 73/1998 Z. z.“),
c)	čiastky 57 z 27. augusta 2007 vestníka MV SR, ktorou sa vydáva nariadenie MV SR o organizačnom poriadku MV SR v znení neskorších predpisov.
Činnosť dozorného orgánu ministerstva je zameraná na
a)	dozor nad dodržiavaním všeobecne záväzných právnych predpisov a ostatných predpisov na zaistenie BOZP, bezpečnosti technických a vyhradených technických zariadení, vrátane predpisov upravujúcich faktory pracovného prostredia,
b)	dozor nad dodržiavaním podmienok výkonu štátnej služby príslušníkov a práce zamestnancov, vrátane pracovných podmienok žien, mladistvých a osôb so zmenenou pracovnou schopnosťou,
c)	metodické riadenie a kontrolu činnosti v oblasti vykonávania bezpečnostnotechnickej služby v jednotlivých útvaroch MV SR,
d)	odborné usmerňovanie výchovy a vzdelávania príslušníkov a zamestnancov MV SR  v oblasti bezpečnosti a ochrany zdravia,
e)	navrhovanie opatrení na zlepšenie stavu v oblasti bezpečnosti a ochrany zdravia pri vykonávaní štátnej služby príslušníkov a práce zamestnancov v jednotlivých útvaroch MV SR,
f)	presadzovanie  zásad prevencie pri 
1.	plánovaní nových stavieb, rekonštrukcií objektov, výberu  nových technických a vyhradených technických zariadení a bezpečných pracovných postupov, 
2.	identifikácii a hodnotení rizík, vrátane identifikovania a hodnotenia neodstrániteľných nebezpečenstiev a ohrození ktoré vyplývajú z navrhovaných riešení vo vopred určených podmienkach, 
g)	poskytovanie poradenstva nadriadeným a vedúcim zamestnancom útvarov MV SR v otázkach zaistenia bezpečnosti a ochrany zdravia pri plnení svojich úloh,
h)	predkladanie správ MV SR a ďalším orgánom štátnej správy o stave bezpečnosti a ochrany zdravia a o činnosti Inšpekcie práce MV SR,
i)	spoluprácu s ostatnými rezortnými ministerstvami ozbrojených zložiek a Národným inšpektorátom práce pri koordinovaní a zabezpečovaní inšpekcie práce a
j)	iné plánované činnosti. 

3.	Ciele, úlohy a priority dozorného orgánu MV SR v roku 2011
Ciele, úlohy a priority dozorného orgánu určuje zákon č. 125/2006 Z. z. a zákon          č. 73/1998 Z. z., podľa ktorých sa zabezpečoval v roku 2011 výkon kontrolnej činnosti  
a)	presadzovaním bezpečnosti a ochrany zdravia  v útvaroch MV SR pri stavebných a kolaudačných konaniach,
b)	vykonávaním konzultačnej a poradenskej aktivity v oblasti bezpečnosti a ochrany zdravia v etape predprojektovej a projektovej prípravy stavieb, rekonštrukcií a modernizácií stavieb a priestorov pre Policajný zbor (ďalej len „PZ“), Hasičský a záchranný zbor (ďalej len „HaZZ“) a Horskú záchrannú službu (ďalej len „HZS“). 
Pre dozorný orgán MV SR to znamenalo vykonávanie preventívnej činnosti týkajúcej sa bezpečnosti a ochrany zdravia v konkrétnych podmienkach výkonu štátnej služby príslušníkov PZ, HaZZ a HZS, čo patrilo k jej prioritným úlohám.
Vzhľadom na množstvo času, ktorý inšpektori práce venovali tejto aktivite, ich pozornosť bola v primeranom rozsahu venovaná rámcovým previerkam zameraným na prevenciu služobnej a pracovnej úrazovosti. 

4.	Prehľad výkonov dozorného orgánu a najzávažnejšie zistenia
Do pôsobnosti dozornej činnosti MV SR patria sekcie a úrady MV SR, rozpočtové a príspevkové organizácie, akciové spoločnosti a školy podľa organizačného členenia  MV SR.
V roku 2011 boli v pôsobnosti MV SR urobené kontroly pracovných podmienok, ktoré sa uskutočnili za účelom získania relevantných informácií pre projektovú prípravu plánovaných stavieb, rekonštrukcií a modernizácií objektov. 
Medzi najzávažnejšie nedostatky zistené dozorným orgánom MV SR patrili
a)	chýbajúca základná technická dokumentácia od výrobcu vyhradených technických zariadení plynových a tlakových, ktorá ustanovuje základné požiadavky na zaistenie bezpečnosti a ochrany zdravia,
b)	chýbajúca technická dokumentácia existujúceho stavu elektrickej inštalácie, nevyhovujúci, v niektorých prípadoch nebezpečný, bezpečnosť a ochranu zdravia ohrozujúci stav elektrickej inštalácie, elektrických zariadení a bleskozvodových sústav,
c)	zlý technický stav stavebných objektov a prevádzkových priestorov, ako napr. vonkajších a vnútorných omietok, podláh, výplní otvorov a iné nedostatky,
d)	nevyhovujúce priestorové a technické zariadenia budov a pracovísk vzhľadom na počet osôb zdržujúcich sa na pracoviskách,
e)	neodstraňovanie nedostatkov zistených pri odborných prehliadkach a skúškach technických a vyhradených technických zariadení a nedostatkov zistených pri vykonávaní pravidelných ročných previerok pracovísk a zanedbávanie ich údržby, vrátane používania spôsobom, ktorý ohrozoval bezpečnosť a ochranu zdravia.
Dozorným orgánom MV SR bolo celkove posúdených 11 projektových dokumentácií, pri ktorých bola poradenská činnosť orientovaná hlavne pre zodpovedných projektantov a budúcich užívateľov stavebných a konštrukčných diel (ďalej len „dielo“), lebo v mnohých prípadoch 
a)	projekt diela a následne realizácia diela sa odvolávala na neplatné všeobecne záväzné právne predpisy a technické normy ustanovujúce bezpečnosť a ochranu zdravia,
b)	v pripravovaných návrhoch projektu diela neboli vyhodnotené a zohľadnené predpokladané podmienky, najmä informácie o použitých materiáloch, o bezpečnom umiestnení technických a vyhradených technických zariadení, o inštalácii a bezpečnom používaní diela a lehotách na vykonávanie ich kontroly, údržby a opráv,
c)	konštrukčná dokumentácia vyhradených technických zariadení nebola vopred posúdená oprávnenou právnickou osobou v súlade s príslušnými opatreniami pri uvádzaní týchto výrobkov na trh.

5.	Nápravné a sankčné opatrenia
V roku 2011 dozorný orgán MV SR nenavrhol žiadne nápravné a sankčné opatrenia voči útvarom MV SR. 
Nápravné opatrenia sa navrhovali voči spracovateľom projektovej dokumentácie diela vo forme odborných posudkov k dokumentácii, pričom dodržiavanie navrhnutých opatrení na odstránenie zistených nedostatkov sa kontrolovalo pri preberacom konaní a pri odovzdaní diela do používania, lebo mnohé dodávateľské organizácie venujú malú pozornosť bezpečnosti a ochrane zdravia, pričom dielo nespĺňalo v niektorých prípadoch podmienky všeobecne záväzných právnych a technických predpisov platných pre ich uvedenie do používania.
6.	Stav a vývoj úrazovosti
V pôsobnosti MV SR sa v roku 2011 stalo
a)	55 závažných úrazov s dočasnou pracovnou neschopnosťou (ďalej len „DPN“) vyššou ako 42 pracovných dní, čo je o 15 menej ako v roku 2010,
b)	220 registrovaných úrazov s DPN od 4 do 42 dní, čo je o 52 úrazov menej ako v roku 2010.

Počet úrazov a lineárny trend vývoja úrazovosti za roky 2001 až 2011 v pôsobnosti MV SR je znázornený v grafe.

Z analýzy štatistických údajov uvedených v grafe sa môže vyvodiť záver, že vývoj smrteľnej úrazovosti za roky 2001 až 2011 nemá stúpajúci trend. Pri závažných úrazoch s DPN nad 43 dní v sledovanom období má stúpajúci trend, pri ostatných registrovaných úrazoch s DPN 4 až 42 dní v sledovanom období má klesajúci trend.

7.	Oblasť spolupráce
Dlhodobá aktívna forma spolupráce dozorného orgánu MV SR je orientovaná do spolupráce s ostatnými ozbrojenými zložkami, najmä s inšpekciou práce Ministerstva obrany Slovenskej republiky. Spolupráca je orientovaná do výmeny skúseností pri aplikácii všeobecne záväzných právnych predpisov upravujúcich oblasť bezpečnosti a ochrany zdravia v konkrétnych podmienkach ozbrojených zložiek.

8.	Výchova a vzdelávanie
Dozorný orgán MV SR pripravil projekt špecializovanej intranetovej stránky, úlohou ktorej je zabezpečiť pre príslušníkov a zamestnancov prístup k informáciám zameraných na BOZP, ktoré sú potrebné na odborné a bezpečné riadenie štátnej služby príslušníkov a práce zamestnancov, na informovanie o zmenách všeobecne záväzných právnych a ostatných predpisov na zaistenie BOZP, riadenie a posudzovanie rizík a iných zásadných stránok BOZP.

9.	Opatrenia na zlepšenie
So zreteľom na ciele štátnej politiky v oblasti bezpečnosti a ochrany zdravia, najmä tých, ktoré sa týkajú znižovania miery úrazovosti o 25 % do roku 2012 je žiaduce v podmienkach MV SR zvýšiť preventívne výkony dozorného orgánu MV SR. 
Je potrebné
a)	presadzovať dôsledné realizovanie systémových prvkov riadenia v oblasti bezpečnosti a ochrany zdravia primerané k špecifickým podmienkami výkonu štátnej služby príslušníkov a zamestnancov MV SR,
b)	zvýšiť právne povedomie v oblasti bezpečnosti a ochrany zdravia s osobitným zreteľom na skupinu  nadriadených a vedúcich zamestnancov vrcholového a stredného článku riadenia prostredníctvom výchovy, vzdelávania a poradenstva, vrátane vzdelávania inšpektorov Inšpekcie práce MV SR a odborných zamestnancov bezpečnostnotechnickej služby MV SR,
c)	prehodnotiť počty zamestnancov, ktorí zabezpečujú plnenie odborných úloh v oblasti bezpečnostnotechnickej služby a zabezpečiť ich personálne stabilizovanie, vrátane adekvátneho finančného ohodnotenia práce,
d)	pravidelne organizovať odborné stretnutia zástupcov dozorného orgánu MV SR a zamestnancov bezpečnostnotechnickej služby za účelom využívania dosiahnutých pozitívnych skúseností, vrátane skúseností z iných rezortov,  kde pôsobia ozbrojené zložky.